Virallinen lehti nro C 034 , 02/02/1998 s. 0196



A4-0382/97 Päätöslauselma komission tiedonannosta tuesta rakennesopeutukseen ja velkahelpotuksiin voimakkaasti velkaantuneissa AKT-valtioissa - yhteisön vastaus HIPC-velka-aloitteeseen sekä ehdotuksesta neuvoston päätökseksi poikkeuksellisesta avusta voimakkaasti velkaantuneille AKT-maille (KOM(97)0129 - C4-0243/97) Euroopan parlamentti, joka - ottaa huomioon komission tiedonannon ja ehdotuksen neuvoston päätökseksi (KOM(97)0129 - C4-0243/97), - ottaa huomioon kehitys- ja yhteistyövaliokunnan mietinnön sekä budjettivaliokunnan lausunnon (A4-0382/97), A. ottaa huomioon, että voimakas velkaantuminen ja velanhoito rasittavat huomattavasti kehitysmaiden taloudellista ja sosiaalista kehittymistä, koska ne kuluttavat investointeihin ja rakentamiseen välttämättömiä varoja, minkä vuoksi laajat väestöryhmät köyhtyvät entisestään, B. ottaa huomioon, että joissakin maissa velkojen takaisinmaksu on saanut aikaan talouden painottumisen vientiin, jolloin keskittyminen valuuttatulojen hankintaan vaarantaa pysyvästi kotimaan talouden ja erityisesti tiettyjen väestöryhmien toimeentulon, C. ottaa huomioon, että velkaantumiseen ovat vaikuttaneet monet tekijät kuten raaka-aineiden hintojen lasku, öljystä saatujen dollarien kierrättämiseen liittyvä liian löyhä luotonanto, kannattamattomat investoinnit mutta myös pääoman pako, ylimitoitetut puolustusmenot sekä korruptio, ja että velkaantuneet maat eivät ole yksin vastuussa velkojen syntymisestä, D. on vakuuttunut siitä, että taloudelliset järkisyyt ja solidaarisuus velkaantumisesta erityisesti kärsivää kehitysmaiden väestöä kohtaan edellyttävät, että osa velasta annetaan anteeksi ja että EU:n on maailman suurimpana kehitysavun antajana osallistuttava tähän, E. katsoo, että velkahelpotukset on tarkoituksenmukaista kytkeä tiettyjen ympäristöön ja kansan perustoimeentuloon liittyvien projektien toteuttamiseen; 1. Pyytää, että neuvosto kuulee sitä virallisesti tästä ehdotuksesta, koska Lomén yleissopimuksen toteuttamisessa on kyse yhteisön politiikasta; pitää kiinni Euroopan kehitysrahaston budjetointiin liittyvistä oikeuksistaan; 2. Pitää tervetulleena komission ehdotusta Maailmanpankin ja Kansainvälisen valuuttarahaston aloitteen toteuttamisesta, jonka mukaan eräiden voimakkaasti velkaantuneiden köyhien maiden velkataakan pienentäminen on keskeinen toimenpide niiden taloudellisen tilanteen parantamiseksi, ja kannattaa lukuisten velkakuoletusta koskevien aloitteidensa nojalla EU:n osallistumista ehdotettuun toimenpiteeseen; pyytää neuvostoa hyväksymään päätösehdotuksen mahdollisimman pian; 3. Pitää erityisen tervetulleena sitä, että nykyään katsotaan yleisesti, että kahdenväliset velkajärjestelyt eivät yksistään riitä vähentämään velkarasitusta riittävästi ja että tähän asti koskemattomina pidetyt monenväliset luotot on nyt otettava huomioon velkahelpotusstrategiassa; 4. Pahoittelee sitä, ettei Agenda 2000:ssa käsitellä EU:n vastuuta kolmannesta maailmasta tulevaisuudessa eikä kehitysavun rahoitusta; 5. Kannattaa lämpimästi velanvähennysaloitteen tavoitteeksi velan kestävyyttä; vaatii kuitenkin, että velan kestävyyden määrittelyssä otetaan huomioon myös inhimilliset ja sosiaaliset kehitysnäkökohdat makrotaloudellisten mittareiden ja sitoumusten hoidon täsmällisyyden ohella; 6. Vaatii suurempaa joustavuutta ja kehitysmyönteisyyttä kyseiseen aloitteeseen liittyvien velanvähennyskriteerien käyttöön, jotta useammat maat voisivat saada pikaisempaa ja perusteellisempaa huojennusta velkoihinsa, erityisesti maat, jotka ovat toipumassa sisäisistä konflikteista tai ovat muutoin erittäin vaikeassa asemassa; 7. Kannattaa tuloksellisten ja kestävien talousuudistusten ja velkahelpotusten kytkemistä toisiinsa mutta puoltaa myös mahdollisimman aikaisessa vaiheessa käytettäviä helpotustoimia kyseisten maiden talouskasvun nopeuttamiseksi; 8. Korostaa, että kaikkien osapuolten koordinoitu osallistuminen myös kahdenvälisten velkahelpotustoimenpiteiden osalta on olennainen edellytys HIPC-aloitteen onnistumiselle; 9. Tukee komission ehdotusta kaikkia rahoitusvälineitä varten perustettavasta rahastosta, jonka hallinnoinnista vastaisi EIP samalla tavoin kuin IDA hoitaa HIPC Trust Fund -säätiötä; 10. Huomauttaa, että luottokelpoisuus ja arvostus rahamarkkinoilla ovat kyseisille maille erittäin tärkeitä, ja tukee siten velkahelpotustoimenpiteiden vastaavaa julkistamista, jotta helpotetaan investointien ja luottorahoitteisten kehitysprojektien aloittamista; 11. Kehottaa komissiota neuvomaan kehitysmaita velkojen hoidossa näiden ulkomaanvelkojen valvonnan helpottamiseksi ja velkojen hoitokulujen pitämiseksi mahdollisimman edullisina; 12. Kannattaa näissä maissa tapahtuvien rakenteellisten muutosten ja uudistusten taloudellista tukemista helpotustoimien tulosten pitkäkestoisuuden takaamiseksi; kannattaa tässä yhteydessä toimenpiteitä, joilla pyritään monipuolistamaan näiden maiden talouksia ja vähentämään niiden riippuvuutta raaka-aineiden viennistä; 13. Kehottaa neuvostoa rahoittamaan uudelleen kyseeseen tulevien maiden velat rahoittamalla aluksi varhaisempien lainojen takaisinmaksua; 14. Kannattaa sitä, että kehitysmaat sitoutuvat soveltuvissa tapauksissa velkahelpotustoimenpiteiden vastapainoksi ympäristöön, köyhyyden vastaiseen taisteluun, perustoimentuloon ja muihin kehitysyhteistyöhön liittyviin hankkeisiin; 15. Katsoo, että ehdotetut toimenpiteet eivät riitä helpottamaan kaikkien kehitysmaiden tilannetta, jotta nämä pystyisivät toteuttamaan tarvitsemansa talousuudistukset ja sosiaaliohjelmat, ja kehottaa ottamaan velkahelpotusohjelmaan erityisesti ne maat, joiden velkatilanne on huomattavan kireä; vaatii näin ollen jäsenvaltioita luomaan yhteisen strategian eri kansainvälisissä yhteyksissä esitettyjä velkahelpotustoimenpiteitä varten; 16. Kehottaa arvioimaan AKT-maita koskevia toimenpiteitä ja muita velkahelpotustoimenpiteitä paitsi jäsenvaltioiden tiukan talouspolitiikan tämän hetkisestä näkökulmasta niin myös pitkän aikavälin näkökulmasta, sillä HIPC-aloitteen puitteissa EU osallistuu 5 prosentin tuellaan lähinnä symbolisesti helpotuksiin; muistuttaa, että useat jäsenvaltiot eivät ole vieläkään antaneet kauan sitten lupaamaansa 0,7 prosenttia kehitysapua bruttokansantuotteestaan; 17. Kehottaa komissiota sisällyttämään ehdotukseensa neuvoston päätökseksi seuraavat muutokset: (Muutos 1) Johdanto-osan toinen a viite (uusi) >EP:n äänestyksessä hyväksytty teksti> ottaa huomioon Euroopan parlamentin lausunnon, (Muutos 2) Johdanto-osan toinen b viite (uusi) >EP:n äänestyksessä hyväksytty teksti> ottaa huomioon varainhoitoasetuksen, jota sovelletaan kehitysavun rahoittamiseksi toteutettavaan yhteistyöhön, joka perustuu 4. marraskuuta 1995 tehdyllä sopimuksella muutettuun neljänteen AKT-EY -yleissopimukseen, (Muutos 3) Johdanto-osan 4 a kappale (uusi) >EP:n äänestyksessä hyväksytty teksti> ottaa huomioon, että Euroopan unionin talousarviossa on asianmukainen EKR-rahoitusvälinettä koskeva budjettinimikkeistö, (Muutos 4) 3 artiklan ainoa a kohta (uusi) >EP:n äänestyksessä hyväksytty teksti> Komissio ilmoittaa vuosittain EKR:n varainhoitoa koskevassa kertomuksessa EIP:ssä avatun tilin tuottaman korkotulon. (Muutos 5) 5 artiklan 1 ja 2 kohta >Alkuperäinen teksti> 1. Komissio raportoi neuvostolle säännöllisesti ja tiedottaa Euroopan parlamentille tämän päätöksen täytäntöönpanosta HIPC-aloitteen yhteydessä. >EP:n äänestyksessä hyväksytty teksti> 1. Komissio raportoi neuvostolle ja Euroopan parlamentille säännöllisesti tämän päätöksen täytäntöönpanosta HIPC-aloitteen yhteydessä. >Alkuperäinen teksti> 2. Edellä 4 artiklassa mainitun neljän vuoden jakson päätyttyä tai aikaisemmin, jos komissio katsoo aiheelliseksi, komissio toimittaa neuvostolle kertomuksen, joka sisältää mahdollista lisärahoituksen tarvetta koskevan tarkistuksen. >EP:n äänestyksessä hyväksytty teksti> 2. Edellä 4 artiklassa mainitun neljän vuoden jakson päätyttyä tai aikaisemmin, jos komissio katsoo aiheelliseksi, komissio toimittaa neuvostolle ja parlamentille kertomuksen, joka sisältää mahdollista lisärahoituksen tarvetta koskevan tarkistuksen. 18. Kehottaa puhemiestään välittämään tämän päätöksen komissiolle, neuvostolle ja jäsenvaltioiden hallituksille.